मौसम विभाग के मुताबिक यह स्थिति 29 दिसंबर तक जारी रहेगी और इस बीच पीर पंचाल की पहाड़ियों पर हिमपात होने की पूरी संभावना है। हिमपात न सिर्फ कश्मीर और पीरपंजाल में, बल्कि जम्मू के ऊंचे पीरपंजाल रीजन और लद्दाख में भी हिमपात होगा। मौसम विभाग के मुताबिक कुछ पीरपंजाल के रीजन में 30 सेंटीमीटर तक हिमपात होने की संभावना है। इसकी वजह से हवाई और जमीनी यातायात में बाधा आ सकती है। मौसम के इस बनते बिगड़ते रुख को देखते हुए लोगों ने पूरी तैयारियां कर ली हैं। लोगों ने कोयला, लकड़ी और बुखारी सिस्टम शुरू कर दिया है, ताकि ठंड के दौरान बीमारियों से बचा जा सके। घाटी में 40 दिन लंबा चलने वाला चिल्लेकलां 21 दिसंबर से शुरू हो चुका है और अभी तक मौसम पूरी तरह से खुश्क रहा है। इसको लेकर जहां कुछ लोग खुश हैं, वहीं ज्यादा लोग परेशान भी हैं, क्योंकि घाटी में पानी और कुदरती संतुलन बनाए रखने के लिए भारी हिमपात का होना जरूरी है। हिमपात से न सिर्फ यहां की बहार, बल्कि यहां की फसल भी जुड़ी हुई है। हिमपात होने से यहां की फसल सेब और दूसरे फलों की बढ़ोतरी होगी और घाटी की माली उन्नति होगी। हालांकि कुछ लोग सिर्फ ठंड से बचने के लिए बर्फबारी न होने को अच्छा मान रहे हैं। इस दौरन कुदरत ने घाटी के आसमान को बादलों से ढक दिया है और भारी हिमपात की संभावनाएं बढ़ चुकी हैं।